Diari Oficial de la Generalitat Valenciana


Sumari del DOGV 8166, del 09-11-2017 (2017/9975)

ACORD de 3 de novembre de 2017, del Consell, pel qual s'aprova el Pla valencià d'inclusió i cohesió social 2017-2022.
---------------------------------------------------------------------------------------------------------------------

### Dades del document

Número de DOGV
:   8166

Data del DOGV
:   09-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9975


Data del document
:   03-11-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Acord

Descriptors 

:   * Vicepresidència i Conselleria d'Igualtat i Polítiques Inclusives

ACORD de 3 de novembre de 2017, del Consell, pel qual s'aprova el Pla valencià d'inclusió i cohesió social 2017-2022. [2017/9975]  
El Pla valencià d'inclusió i cohesió social 2017-2022 (PVICS) és l'eina de planificació, ordenació, gestió i direcció estratègica de les mesures i accions d'inclusió i cohesió socials vinculades al territori. Suposa una nova governança de les polítiques socials, amb una visió integral i transversal, vinculada als agents socials i als recursos de l'espai concret, de forma participativa i activa. Una oportunitat per a reduir els factors de desigualtat i vulnerabilitat social, per a promoure l'autonomia de les persones i els col·lectius socials, des de l'activació inclusiva i la vida independent, i per a promoure la cohesió social a partir del sentiment de pertinença a la col·lectivitat i al territori, dels valors de la solidaritat.  
Per això es configura com la plasmació de la ferma decisió, voluntat i compromís polític del Consell de consolidar un model de polítiques socials basades en el respecte a la dignitat humana i als seus drets fonamentals al llarg de tot el cicle vital, i assegurar la protecció social, donar resposta a les necessitats derivades de les situacions de vulnerabilitat, precarietat, pobresa i exclusió social i afavorir el dret al desenvolupament ple i en verdaderes condicions d'igualtat de qualsevol persona que desenvolupe la seua vida a la Comunitat Valenciana.  
El pla s'organitza al voltant de sis línies estratègiques principals, de les quals es deriven objectius generals que al seu torn s'expliciten en accions concretes i proposen una sèrie d'indicadors per al seu seguiment i avaluació. El seu plantejament es configura entorn de les línies estratègiques següents:  
- Línia estratègica 1. Inclusió sociolaboral: accés a l'ocupació de qualitat.  
- Línia estratègica 2. Garantia de prestacions.  
- Línia estratègica 3. Garantia de protecció de drets i d'accés a serveis públics.  
- Línia estratègica 4. Garantia d'equitat territorial i cohesió social.  
- Línia estratègica 5. Protecció a la infància i reducció de l'empobriment infantil.  
- Línia estratègica 6. Lluita contra la feminització de l'empobriment.  
Per a la seua definició s'ha dut a terme un ampli procés de participació i col·laboració amb representants de totes les conselleries afectades, els distints actors socials, entitats del tercer sector, sindicats i universitats. Després de sotmetre's al procés d'al·legacions va ser informat favorablement per la Comissió Delegada del Consell d'Inclusió i Drets Socials, en la sessió de 8 de febrer de 2017.  
L'execució del pla necessita la intervenció de sis conselleries, totes aquestes implicades en les diverses dimensions de la inclusió i cohesió social. Tanmateix, com es justifica en la memòria econòmica, l'aplicació del pla no comporta despesa addicional, atés el seu caràcter transversal i orientador de les prioritats en les polítiques d'inclusió social, per la qual cosa no té una partida pressupostària concreta, als efectes previstos en l'article 26.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
A la vista d'aquestes consideracions, fent ús de les atribucions arreplegades en l'article 16.b de la Llei 5/1983, de 30 de desembre, del Consell, i a proposta de la vicepresidenta i consellera d'Igualtat i Polítiques Inclusives, el Consell amb la deliberació prèvia, en la reunió de 3 de novembre de 2017,  
  
ACORDA  
  
Aprovar el Pla valencià d'inclusió i cohesió social 2017-2022, el contingut del qual es publicarà en format electrònic en la pàgina web de Vicepresidència i Conselleria d'Igualtat i Polítiques Inclusives: http://www.inclusio.gva.es.  
  
València, 3 de novembre de 2017  
  
La consellera secretària,  
MÓNICA OLTRA JARQUE